b"\n_START_ARTICLE_\nPeter Lauridsen\n_START_PARAGRAPH_\nPeter Lauridsen (f\xc3\xb8dt 14. september 1846 i Jegerup ved Haderslev, d\xc3\xb8d 13. maj 1923 i K\xc3\xb8benhavn) var en dansk geografisk-historisk forfatter og skolemand.\n_START_SECTION_\nLiv og karriere\n_START_PARAGRAPH_\nPeter Lauridsen blev f\xc3\xb8dt i S\xc3\xb8nderjylland, s\xc3\xb8gte T\xc3\xb8nder Seminarium fra 1863 og blev efter nogen afbrydelse dimitteret fra dets danske afdeling 1867, hvorp\xc3\xa5 han tog til K\xc3\xb8benhavn og i nogle \xc3\xa5r fulgte K\xc3\xb8benhavns Universitets forel\xc3\xa6sninger i nordisk sprog og historie._NEWLINE_1874 blev han l\xc3\xb8jtnant og gjorde et par \xc3\xa5r tjeneste som s\xc3\xa5dan. 1877 blev han ansat ved det k\xc3\xb8benhavnske skolev\xc3\xa6sen, forfremmedes 1890 til viceinspekt\xc3\xb8r og 1892 til inspekt\xc3\xb8r; han tog afsked 1919._NEWLINE_Som skolemand har han navnlig henvendt sin om\xc3\xa6rksomhed p\xc3\xa5 den grundl\xc3\xa6ggende side af geografiundervisningen (Hjemstavnsl\xc3\xa6re) og har skrevet en fortrinlig geografi til skolebrug (1898), samt omarbejdet Johannes Holsts geografi. I anledning af S\xc3\xb8nderjyllands genforening med Danmark udarbejdede han en Deutsches Lesebuch f\xc3\xbcr Burger- und Mittelschulen der sudjutsche Landesteil\xc3\xa9n (1920)._NEWLINE_Sine geografiske studier har han nedlagt i Jens Munk's Navigatio septentrionalis (1883), Vitus Bering og de russiske Opdagelsesrejser fra 1725\xe2\x80\x9443 (1885) samt i en r\xc3\xa6kke st\xc3\xb8rre afhandlinger is\xc3\xa6r i Historisk Tidsskrift og Geografisk Tidsskrift f.eks. Kartografen Johannes Mejer og Om Nordfrisernes Indvandring i S\xc3\xb8nderjylland. Den gamle f\xc3\xa6llesskabslandsby har han behandlet i artiklen Om gamle danske Landsbyformer og i Den gamle danske Landsby ._NEWLINE_Som s\xc3\xb8nderjyde har han haft indg\xc3\xa5ende kendskab til den landsdel, hvor han blev f\xc3\xb8dt, og har til S\xc3\xb8nderjydske Aarb\xc3\xb8ger skrevet Om Slesvig's Sydgr\xc3\xa6nse, Om den slesvigske Bondestands Fortid, Mellem Slagene 1849\xe2\x80\x9450 (1900), Slesvig og Kronen 1660\xe2\x80\x9469 (1906), Historiske og topografiske Oplysninger om Guldhornsfundene ved Gallehus; hans hovedv\xc3\xa6rk er: Da S\xc3\xb8nderjylland vaagnede (8 bind, 1909-22)._NEWLINE_Han blev 13. marts 1908 medlem af Det kongelige danske Selskab for F\xc3\xa6drelandets Historie. 1922 blev han dr. phil. h.c. ved det filosofiske fakultet ved K\xc3\xb8benhavns Universitet. 1917 blev han Ridder af Dannebrog._NEWLINE_Han er begravet i Roskilde._NEWLINE_Der findes et portr\xc3\xa6trelief af Johannes M\xc3\xb8lgaard fra 1918 og en tegning af Gerda Ploug Sarp fra 1922. Desuden fotografier"